钦定古今图书集成/明伦汇编/氏族典/第274卷 > 王桓
## 钦定古今图书集成/明伦汇编/氏族典/第274卷 > 王桓

按《万姓统谱﹕》：桓字彦珍，慈谿人。洪武四年，有司以通
经学古荐于朝。太祖高皇帝召见便殿，问桓处乡里
好恶何如。桓对曰﹕：“善者好之，不善者恶之。”一言称旨，
上遂呼为老学士。乃命与尚书魏杞山、钱惟明、学士
宋景濂辈讲论治道。逾年，授国子学正。未几，转河南
卢氏县令。政教一新，民怀其德。十二年致仕，卢人立
祠祀之。先是桓家居，乡人有不平，事无大小咸取决
于桓，无不得其情者，遂称为“明白先生。”其所学，不事
章句，务得于心，识者谓其克继虞贺、杜楼之绝学。所
著有《明白先生集》，藏于家。桓以孙成贵，赠都察院右
都御史、大理寺卿。